Talba tal-innoċenti Ta' David Agħmel ħaqq miegħi int, Mulej! Bla ħtija l-imġiba tiegħi, sħiħa fil-Mulej it-tama tiegħi. Ġarrabni, Mulej, u għarbilni, iflili moħħi u qalbi. Tjubitek quddiem għajnejja, imxejt skont is-sewwa tiegħek. Ma qgħadtx man-nies giddieba, ma sseħibtx ma' nies qarrieqa. Nobgħod il-ġemgħa tal-ħżiena, ma nagħmilhiex mal-midinbin. Naħsel fis-safa jdejja , u ndur madwar l-artal tiegħek, Mulej, biex ngħannilek ir-radd ta' ħajr, u nxandar għeġubijietek kollha. Mulej, inħobb id-dar tal-għamara tiegħek, il-post fejn jgħammar sebħek. Tgħoddnix man-nies midinba, anqas ma' min ixerred id-dmija; dawk li għandhom f'idejhom il-ħażen, u f'leminthom rigali qarrieqa. Iżda jien nimxi bla ħtija; eħlisni int, u ħenn għalija. Jien b'riġli wieqaf fil-wita; fil-ġemgħat, Mulej, lilek inbierek .